Pointillisme

Pointillisme /ˈpɔɪntᵻlɪzəm/ is 'n verftegniek waarin klein, afsonderlike spikkels kleure in patrone aangewend word om 'n beeld te vorm. Die tegniek wat sy oorsprong in Impressionisme het, is in 1886 deur Georges Seurat en Paul Signac ontwikkel. Die term "Pointillisme" is oorspronklik in die laat 1880's deur kunsresensente geskep om met die werk van hierdie kunstenaars die spot te dryf, en word vandag nog gebruik, maar sonder die vroeëre spottende konnotasie. Die beweging staan ook as Neo-Impressionisme bekend. Die Divisioniste het 'n soortgelyke patroon gebruik om beelde te vorm, maar met groter blokkie-agtige kwashale.

Tegniek 
Die tegniek berus op die vermoë van die kyker se oë en verstand om die spikkels in 'n meer volledige kleurbeeld te omskep. Dit toon ooreenkomste met Divisionisme, 'n meer tegniese variant van hierdie metode. Waar Divisionisme egter met kleurteorie gemoeid is, konsentreer Pointillisme eerder op die spesifieke styl van kwaswerk wat gebruik word om die verf aan te wend. Die tegniek word vandag deur slegs enkele kunstenaars beoefen, en word veral in die werke van Seurat, Signac en Cross gesien. Sien egter ook Andy Warhol se vroeëre werke en Popkuns.

Praktyk 
Daar bestaan 'n opvallende kontras tussen die Pointillisme-praktyk en die tradisionele metodes waarvolgens pigmente op 'n palet gemeng is. Pointillisme stem ooreen met die vierkleur CMYK-drukkersproses wat deur sommige kleurdrukkers en groot drukperse gebruik word waar Cyan (blou), Magenta (rooi), Yellow, en Key (swart) spikkels aangebring word. Televisies en rekenaarskerms gebruik 'n soortgelyke tegniek om kleur voor te stel deur van Rooi, Groen en Blou (RGB-kleure) gebruik te maak.

Wanneer rooi, blou en groen lig (die additiewe primêre kleure) gemeng word, is die resultaat amper iets soos wit lig (sien Prisma). Skilder is inherent subtraktief, maar Pointillistiese kleure lyk dikwels helderder as die tipiese gemengde subtraktiewe kleure. Dit is moontlik deels te wyte aan die feit dat die subtraktiewe vermenging van die pigmente vermy word, en deels omdat van die wit doek tussen die spikkels sigbaar is.

Die verftegniek wat vir Pointillistiese kleurvermenging gebruik word, is ten koste van die tradisionele kwaswerk wat gebruik word om tekstuur uit te beeld.

Pointillistiese skilderye word hoofsaaklik in olie gedoen. Enige medium kan gebruik word, maar kunstenaars verkies olies op grond van hulle dikte en geneigdheid om nie te loop of te "bloei" nie.

Musiek 
Pointillisme verwys ook na 'n twintigste-eeuse musiekgenre. In plaas van die lineêre opeenvolging van note, word note afsonderlik gespeel, en word 'n soorgelyke effek geskep as dié wat in Pointillisme as skilderkuns verkry word. Hierdie soort musiek staan ook bekend as punktualisme of klangfarbenmelodie.

Vername kunstenaars 

 Charles Angrand
 Chuck Close
 Henri-Edmond Cross
 Henri Delavallée
 Albert Dubois-Pillet
 Louis Fabien (pseudonym)
 Georges Lemmen
 Maximilien Luce
 Camille Pissarro
 John Roy
 Georges Seurat
 Paul Signac
 Vincent van Gogh
 Théo van Rysselberghe
 Hippolyte Petitjean
 Jan Toorop

Vername kunswerke 

  'n Sondagmiddag op die eiland La Grande Jatte deur Georges Seurat
 Baaiers by Asnieres deur Georges Seurat
 Die windmeulens by Overschie deur Paul Signac
 Oewers van die Seine deur Georges Seurat
  'n Kustoneel deur Théo van Rysselberghe
 Gesin in die boord deur Théo van Rysselberghe
 Platteland op die middaguur deur Théo van Rysselberghe
 Middag by Pardigon deur Henri-Edmond Cross
 Rio San Trovaso, Venesië deur Henri-Edmond Cross
 Die Seine voor die Trocadero deur Henri-Edmond Cross
 Die Denneboom op St. Tropez deur Paul Signac
 Die geel seil, Venesië deur Paul Signac
 Die Notre Dame deur Maximilien Luce
 Le Pont De Pierre, Rouen deur Charles Angrand
 Die strand by Heiste deur Georges Lemmen
 Aline Marechal deur Georges Lemmen
 Vaas met blomme deur Georges Lemmen

Galery

Sien ook 
 Divisionisme
 Mikromontage, soortgelyke tegniek in musiek
 Neo-impressionisme
 Punktualisme (musiek)
 Stippeling

Verwysings

Eksterne skakels 
 Georges Seurat, 1859–1891, 'n volledig gedigitaliseerde uitstallingskatalogus uit The Metropolitan Museum of Art Libraries
 Signac, 1863–1935, 'n volledig gedigitaliseerde uitstallingskatalogus uit die The Metropolitan Museum of Art Libraries

Skilderkuns